Метадычныя рэкамендацыі па вучэбным прадмеце
«Літаратурнае чытанне» для ІІІ класа ўстаноў агульнай сярэдняй адукацыі з беларускай і рускай мовамі навучання і выхавання

Урок 63. Іван Муравейка.«На вайне і не такое бывае ****(****Подзвіг ката Марціна****)»****

**ЗАДАЧЫ:** фарміраваць уяўленні вучняў пра дапамогу дзяцей у вызваленні Радзімы ад ворагаў у гады Вялікай Айчыннай вайны; развіваць мастацкае мысленне, маналагічнае маўленне і творчае ўменне прыдумваць заканчэнне апісаных падзей; выпрацоўваць чытацкія навыкі (вылучаць сэнсавыя часткі твора, вызначаць галоўнае ў кожнай частцы, падрабязна пераказваць эпізод апавядання); выхоўваць цікавасць да твораў ваеннай тэматыкі.

**АБСТАЛЯВАННЕ:** партрэт Івана Муравейкі,фотаздымкі (малюнкі) гарматы і бліндажа.

Ход урока

Праверка дамашняга задання

Пераказ урыўка пра подзвіг пагранічніка Бабронка з апавядання Алеся Махнача «Юныя абаронцы».

Работа з творам Івана Муравейкі «На вайне і не такое бывае (Подзвіг ката Марціна)»

Падрыхтоўка да першаснага ўспрыняцця апавядання:

1) прагназаванне вучнямі зместу твора па загалоўку, пачатку і ілюстрацыях (с. 90, 92);

2) паведамленне настаўніка пра аўтара-франтавіка, дэманстрацыя яго партрэта.

* Іван Муравейка ў гады Вялікай Айчыннай вайны сам удзельнічаў у баях на розных франтах. У адным баі быў паранены. За баявыя заслугі ўзнагароджаны ордэнамі і медалямі.

З пасляваеннага часу і да нашых дзён Іван Муравейка з’яўляецца дзіцячым пісьменнікам, з творамі якога вы ўжо знаёміліся ў ІІІ класе;

3) адказ на пытанне «Якія творы пісьменніка вы ўжо ведаеце?» *(апавяданні «Лыжкай па лбе» і «Паўлік-будаўнік»)*;

4) тлумачэнне лексічнага значэння незразумелых слоў (***гармата***,***бліндаж***,***фронт*** і інш.) з паказам фотаздымкаў.

Чытанне твора па частках. Прагназаванне вучнямі канцоўкі апавядання (рубрыка «Прыпынак для фантазіі», с. 91). Працяг чытання твора настаўнікам. Параўнанне выказаных дзецьмі сюжэтаў з аўтарскім.

* Ці спадабалася вам апавяданне? Чаму?

Адказы на пытанні суправаджаюцца выбарачным чытаннем твора па сэнсава закончаных частках.

* Якім словам і чаму ў пачатку апавядання пісьменнік называе ката? У які час адбываюцца апісаныя аўтарам падзеі ў творы? Калі і дзе ўпершыню герой-апавядальнік пабачыў ката Марціна? Як паводзіў сябе звярок, калі пачаўся варожы абстрэл мінамі? Як адрэагавалі байцы на паводзіны Марціна? Якая цікавая думка ўзнікла ў сяржанта Перапечкі наконт ката? Чаму байцы з такім нецярпеннем чакалі ката? Пра што паведамлялася ў запісцы, якую прынёс кот Марцін? Калі і дзе сустрэўся сяржант Парапечка з храбрымі памочнікамі ― Віцем і катом? Як камандзір аддзячыў хлопчыку і кату за дапамогу?

Аналітычная работа з творам па пытаннях і заданнях 1–3, 7 (с. 93): характарыстыка персанажаў, ацэнка ўчынкаў і высвятленне іх прычын.

Выкананне задання 6: вызначэнне галоўнай думкі. *(Знаходлівасць байца-франтавіка Перапечкі і рызыкоўны ўчынак хлопчыка Віці дапамаглі ў вызваленні вёскі ад ворагаў.)*

Самастойнае складанне плана і пераказ эпізоду пра «подзвіг» ката Марціна (заданне 4). Бярэцца ўрывак ад сказа *«Пра ката мы хутка забыліся, а ён пра нас ― не»* і да апошняга абзаца.

**Прыкладны план:**

1. На наступны дзень у час абеду.
2. Салдацкая запіска.
3. Хвалюючае чаканне.
4. Наступленне арміі.
5. Сустрэча з храбрымі памочнікамі.

Дамашняе заданне

Падрыхтавацца да падрабязнага пераказу ўрыўка з апавядання па самастойна складзеным плане.

Вынік урока

* Што новага вы даведаліся пра падзеі Вялікай Айчыннай вайны дзякуючы апавяданню Івана Муравейкі?

Па жаданні можна выканаць «Творчае заданне» (с. 93).

Урок 64. Барыс Сачанка. ****«Хлеб»****

**ЗАДАЧЫ:** узбагачаць слоўнікавы запас вучняў; фарміраваць уяўленні пра жыццё дзяцей у пасляваенны час; развіваць уменне прыдумваць заканчэнне апісаных у творы падзей, тлумачыць учынкі дзеючых асоб, выказваць свае адносіны да зместу прачытанага; выхоўваць цікавасць да чытання твораў на тэму пасляваеннага жыцця дзяцей.

**АБСТАЛЯВАННЕ:** 3-4 фотаздымкі, на якіх адлюстравана жыццё дзяцей у пасляваеннай Беларусі.

Ход урока

Праверка дамашняга задання

Падрабязны пераказ урыўка пра «подзвіг» ката Марціна. Праслухоўванне
2–4 вусных паведамленняў вучняў пра ўдзел жывёл у падзеях Вялікай Айчыннай вайны (рубрыка «Творчае заданне», с. 93).

Работа з апавяданнем Барыса Сачанкі «Хлеб»

Падрыхтоўка да першаснага ўспрымання твора:

1) паведамленне настаўніка пра жыццё Барыса Сачанкі падчас Вялікай Айчыннай вайны: у 1943 годзе ён хлапчуком разам з бацькамі быў вывезены ў Германію, зведаў на ўласных плячах няволю і прыніжэнне (дэманстрацыя партрэта пісьменніка, с. 94).

Паказ фотаздымкаў, якія ілюструюць жыццё дзяцей у вызваленай Беларусі, аповед настаўніка пра гераічны подзвіг народа пры аднаўленні разбуранай вайной гаспадаркі краіны;

2) работа з незразумелымі словамі (рубрыка «Тлумачальны слоўнік», с. 93, 94).

Чытанне твора настаўнікам. Прагназаванне вучнямі зместу апавядання і яго канцоўкі (рубрыка «Прыпынак для фантазіі», с. 96).

Адказы на пытанні «Якія ўражанні склаліся ў вас пасля слухання апавядання “Хлеб”?», «Які настрой выклікаў у вас гэты твор? Чаму?».

Чытанне апавядання па сэнсава закончаных частках. Адказы на пытанні 1–7 (с. 97).

Гутарка па пытаннях «Як напісана апавяданне ― ад 1-й ці 3-й асобы?», «Хто, на вашу думку, з’яўляецца апавядальнікам ― пісьменнік ці яго герой?», «Чаму аўтар напісаў твор ад 1-й асобы?», «Чаму пісьменнік не даў галоўнаму герою імя?» *(Вядома, аповед пісьменнікам ад 1-й асобы абраны невыпадкова. Гэты прыём дае магчымасць аўтару больш яскрава адлюстраваць пачуцці свайго героя. Бо хто ж лепш раскажа, калі не сам удзельнік падзей? Адсутнасць імя ― сведчанне тыповай з’явы таго часу. Галодных дзяцей было шмат. Амаль кожны з іх мог расказаць такую гісторыю)*, «Якая тэма і галоўная думка апавядання?». *(Цяжкае і галоднае пасляваеннае жыццё падштурхнула хлопчыка да дрэннага ўчынку, які ён памятае ўсё жыццё.)*

Адпрацоўка выразнасці чытання: умення правільна інтанаваць сказы, рабіць паўзы з апорай на знакі прыпынку, захоўваць інтанацыю, адпаведны тон, тэмп і настрой (заданне 8, с. 97).

Работа па пытаннях і заданнях рубрыкі «Давайце абмяркуем» (с. 98).

Чытанне і адгадванне загадкі У. Паўлава (с. 98).

Дамашняе заданне

Падрыхтаваць выразнае чытанне апавядання Барыса Сачанкі «Хлеб» і адказы на пытанні пасля тэксту.

Вынік урока

* Чаму твор мае такую назву? Якую назву прапанавалі б вы? Чаму?

Урок 65. Міхась Даніленка. «Ордэн»; падагульненне па раздзеле «Мірна жыць ― шчаслівым быць»

**ЗАДАЧЫ:** узбагачаць слоўнікавы запас вучняў лексікай апавядання; фарміраваць уяўленне пра праявы чалавечых якасцей і пачуццяў, пра добрыя і дрэнныя ўчынкі; выхоўваць паважлівыя адносіны да сямейных рэліквій і цікавасць да лёсу старэйшых родзічаў, продкаў; падагульніць веды трэцякласнікаў па тэматыцы раздзела; пашыраць кругагляд вучняў; матываваць да самастойнага пошуку кніг па тэме раздзела.

**АБСТАЛЯВАННЕ:** партрэт Міхася Даніленкі.

Ход урока

Праверка дамашняга задання

Чытанне апавядання «Хлеб» і гутарка па пытаннях, змешчаных на с. 97.

Работа з творам Міхася Даніленкі «Ордэн»

Падрыхтоўка да першаснага ўспрымання апавядання:

1) кароткае паведамленне настаўніка пра Міхася Даніленку, яго жыццё ў гады Вялікай Айчыннай вайны, дэманстрацыя партрэта пісьменніка.

* Міхась Даніленка ў 1941 годзе скончыў педагагічнае вучылішча, марыў працаваць настаўнікам, але яму, як і мільёнам юнакоў і дзяўчат, не пашанцавала: пачалася Вялікай Айчыннай вайна. Міхась быў прызваны ў армію, а затым удзельнічаў у баях з ворагам. У маі 1942 года баец быў кантужаны і трапіў у фашысцкі палон. І толькі ў сакавіку 1944 года Міхась Даніленка ўцёк з лагера ваеннапалонных. Затым зноў працягнуў вайсковую службу.

За мужнасць і смеласць пісьменнік быў узнагароджаны ордэнам Айчыннай вайны і рознымі медалямі;

2) слоўнікавая работа (рубрыка «Тлумачальны слоўнік», с. 98).

Выразнае чытанне твора настаўнікам. Адказ на пытанне «Якія адносіны ўзніклі ў вас да патлатага хлопца?».

Чытанне твора вучнямі па сэнсава закончаных урыўках.

Адказы на пытанні і выкананне заданняў 1–7 (с. 101). Раскрыць з апорай на змест тэксту духоўную сувязь паміж дзедам і ўнукам, паказаць пераемнасць паміж пакаленнямі. Акцэнтаваць увагу на складаным лёсе дзеда ў гады Вялікай Айчыннай вайны. Паказаць, наколькі важна захоўваць павагу да продкаў і сямейных рэліквій.

Замест вуснай аналітычнай гутаркі настаўнік можа прапанаваць трэцякласнікам самастойна папрацаваць з наступным метадычным апаратам, звязаным з фарміраваннем чытацкай граматнасці вучняў:

*Дарагі сябар!*

*Каб паспяхова адказаць на прапанаваныя пытанні і выканаць заданні, рэкамендуем яшчэ раз уважліва перачытаць апавяданне* ***Міхася Даніленкі «Ордэн»*** *(с. 99, 100).*

1. Прачытай сцверджанні. Адзнач знакам «✓» правільны адказ.

|  |  |  |
| --- | --- | --- |
| **Сцверджанне** | **Так** | **Не** |
| 1. Гісторыю пра ордэн апавядае Максімкаў дзед |  |  |
| 2. Падзеі ў творы адбываюцца падчас Вялікай Айчыннай вайны |  |  |
| 3. Асноўнае месца падзей ― гарадскі сквер |  |  |
| 4. Галоўным героем апавядання з’яўляецца патлаты хлопец |  |  |

2. Якія словы аб’явы, змешчанай на дошчачцы, уразілі Максімку? Знайдзі і выпішы іх.

3. Чаму дзед вырашыў расказаць унуку гісторыю са свайго ваеннага жыцця?

а) Расказаць пра вайну дзеда папрасіў сам Максімка;

б) дзед хацеў павесяліць унука рознымі забаўнымі гісторыямі са свайго жыцця;

в) дзед імкнуўся пацвердзіць унуку, што ордэн даюць за значныя заслугі і ім гандляваць нельга;

г) дзеду падабалася часта расказваць гэтую гісторыю.

4. Адзнач 2 галоўныя думкі апавядання Міхася Даніленкі «Ордэн».

а) Нельга гандляваць узнагародамі, бо гэта святое;

б) маладому пакаленню трэба цікавіцца гістарычным мінулым сваіх родзічаў і продкаў;

в) са старэйшымі незнаёмымі людзьмі трэба размаўляць тактоўна і з павагай;

г) вельмі важна, каб была духоўная сувязь паміж дзедам і ўнукам, пераемнасць паміж пакаленнямі.

5. Вызнач паслядоўнасць падзей у апавяданні «Ордэн». Пастаў у клетачках адпаведныя лічбы.

🞎 Дзед зноў павесялеў.

🞎 Кароткая размова з патлатым хлопцам.

🞎 Незвычайная аб’ява ў гарадскім скверы.

🞎 Ваенная гісторыя з жыцця дзеда.

🞎 Дзедаў наказ унуку.

Адказы:

1. 1 ― так, 2 ― не, 3 ― так, 4 ― не.

2. «Куплю ордэн Айчыннай вайны».

3. В.

4. А, Г.

5. 5, 2, 1, 3, 4.

Маналагічныя разважанні вучняў па пытаннях рубрыкі «Давайце абмяркуем» (с. 101).

Падрыхтоўка і чытанне апавядання па ролях, інсцэніраванне твора (рубрыка «Работа ў парах (групах)», с. 101).

Тлумачэнне сэнсу прыказкі на с. 101.

Падагульненне па раздзеле

Адказы вучняў на пытанні і выкананне заданняў рубрыкі «Праверце сябе»
(с. 102–106).

Другім варыянтам падагульнення можа быць калектыўная ці індывідуальная работа па тэставых заданнях, якія стануць эфектыўнай падрыхтоўкай да чарговага кантрольнага ўрока па тэме «Праверка сфарміраванасці чытацкіх уменняў».

1. Вызначы час падзей, апісаных у творах, ― *ваенны* ці *пасляваенны*.

|  |  |
| --- | --- |
| **Твор** | **Час падзей** |
| «Помнік герою» |  |
| «Юныя абаронцы» |  |
| «На вайне і не такое бывае» |  |
| «Хлеб» |  |
| «Ордэн» |  |

2. Прачытай сцверджанні. Адзнач знакам «✓» правільны адказ.

|  |  |  |
| --- | --- | --- |
| **Сцверджанне** | **Так** | **Не** |
| 1. У вершы «Помнік герою» аповед вядзецца ад імя невядомага салдата |  |  |
| 2. Пра подзвіг абаронцаў Брэсцкай крэпасці ў апавяданні «Юныя абаронцы» расказвае сам аўтар ― пісьменнік Алесь Махнач |  |  |
| 3. У апавяданні «На вайне і не такое бывае» пра ваенныя прыгоды ката Марціна расказвае баец-франтавік. |  |  |
| 4. У апавяданні «Хлеб» пра сваё галоднае дзяцінства расказвае сам аўтар ― пісьменнік Барыс Сачанка |  |  |
| 5. Гісторыю пра пакупку ордэна Айчыннай вайны ў апавяданні «Ордэн» мы пачуем ад патлатага хлопца-гандляра |  |  |

3. Устанаві адпаведнасць паміж персанажамі і іх учынкамі. Для гэтага да кожнага элемента першага слупка падбяры пазіцыю з другога. Адказ запішы ў выглядзе набору літар і лічбаў, захоўваючы алфавітную паслядоўнасць. Напрыклад: *А3*, *Б2*, *В1*, *Г4*.

|  |  |
| --- | --- |
| **Персанажы** | **Учынкі** |
| а) Нюра Кіжаватава з апавядання «Юныя абаронцы» | 1) Шмат маіх аднапалчан загінула. А потым я, палонны, працаваў у каменяломнях, уцякаў з канцлагера. Удвух з сябрам прабіраліся мы па заснежаных Альпах, а ў далінах уладарыла вясна, пунсавелі кветкі… |
| б) Кот з апавядання «На вайне і не такое бывае» | 2) …Спакуса з’есці хлеб увесь, каб яго і духу не было ў хаце, каб ім і не пахла нават, была такая вялікая, такая неадольная, што я не вытрымаў ― зноў падсеў да стала, узяў скарыначку ў рукі і ўкінуў яе ў рот... |
| в) Хлопчык з апавядання «Хлеб» | 3) Калі абаронцам крэпасці было вельмі цяжка, (яна) разам з іншымі выходзіла з падвала, паўзла туды, дзе грымеў жорсткі бой: выцягвала з-пад агню і перавязвала параненых, падносіла байцам патроны і гранаты. |
| г) Апавядальнік з твора «Ордэн» | 4) Калі назаўтра (ён) прыбег да нас падсілкавацца, то на яго шыі бінту не было. Мы ўсе захваляваліся: а што, калі «паранены» … зацікавіў ворага?(Ён) паабедаў, адпачыў і пабег дадому. |

4. Вызначы паслядоўнасць падзей у апавяданні Барыса Сачанкі «Хлеб». Упішы ў квадраты патрэбныя лічбы.

🞎 Маці прынесла акрайчык хлеба.

🞎 Галодны брат.

🞎 Пакуты каля братавага кавалачка.

🞎 Успаміны пра дзіцячы грэх.

5. Адзнач галоўную думку апавядання Міхася Даніленкі «Ордэн». Абвядзі літару з выбраным адказам.

а) Адлюстраванне спагадлівасці і мужнасці беларускіх жанчын у адносінах да невядомага байца, які загінуў у часы вайны;

б) паказ духоўнай сувязі паміж дзедам і ўнукам, пераемнасці паміж пакаленнямі;

в) адлюстраванне подзвігу абаронцаў Брэсцкай крэпасці ў гады Вялікай Айчыннай вайны;

г) паказ жыцця дзяцей у пасляваенны час.

***Адказы:***

1)Пасляваенны, ваенны, ваенны, пасляваенны, пасляваенны.

2) Не, так, так, так, не.

3) А3, Б4, В2, Г1.

4) 1, 3, 2, 4.

5) Б.

Рэфлексія

* На старонцы-навігатары (с. 77) перачытайце змешчаныя задачы. Ацаніце сябе, наколькі вы з імі справіліся. Што не ўдалося выканаць?

Урок 66. Праверка сфарміраванасці чытацкіх уменняў

**ЗАДАЧЫ:** праверыць у вучняў узровень сфарміраванасці чытацкіх уменняў; высветліць, наколькі прадуктыўнай была дзейнасць трэцякласнікаў на ўроках чытанняна працягу навучальнага года.

**АБСТАЛЯВАННЕ:**незнаёмыя для вучняў два мастацкія тэксты і распрацаваны да іх метадычны апарат (разлічаны на 2 варыянты).

Ход урока

1. Паведамленне настаўнікам задач урока (1 хвіліна).

2. Самастойнае чытанне і перачытванне празаічных незнаёмых тэкстаў (7-8 хвілін).

3. Адказы на тэставыя заданні па змесце атрыманых тэкстаў (30 хвілін).

4. Самаправерка вучнямі выкананых заданняў (6-7 хвілін).

Настаўнік падбірае невялікія 2-3 тэксты і 10 тэставых заданняў да іх. Падчас правядзення кантрольнага ўрока вучні класа падзяляюцца на варыянты. Затым дзеці самастойна чытаюць прадстаўлены тэкст 2-3 разы, а далей ручкай адзначаюць знакам «**✓**» або кружочкам 1-2 правільныя адказы ў кожным тэставым заданні.

Варыянт 2

Выратаванне ластаўкі

*Зіновій Прыгодзіч*

*(Скарочана)*

Была нядзеля. На дачы ў гэты дзень нічога не рабілі. Арцёмку ж сядзець і нічым не займацца сумна. Таму ён падышоў да дзядулі і прапанаваў з’ездзіць паназіраць за ластаўкамі-беражанкамі. Дзед ахвотна падтрымаў унука. Яны асядлалі веласіпеды і пакацілі.

Пад’язджаючы да азярца, Арцёмка і дзядуля яшчэ здалёк убачылі, што там адбывалася нешта незвычайнае. Вялікая чарада ластавак кружыла на адным месцы і шумна, трывожна крычала.

― Што гэта з імі? ― запытальна паглядзеў на дзядулю Арцёмка.

― А хто яго ведае… Вось зараз пад’едзем бліжэй ― убачым.

Аказалася, птушкі кружылі не над вадаёмам, а над вялікай чорнай лужынай смалы.

― Дзядуля, дзядуля! ― усхваляваны Арцёмка паказаў рукою на лужыну. ― Там ластаўка!..

Дзед прыгледзеўся ― і праўда: бедная птушка завязла кіпцікамі ў смале, біла адчайна крылцамі, стараючыся вырвацца з гібельнага палону, але гэта ёй не ўдавалася.

― Ай-яй-яй… ― забедаваў дзядуля. ― Трэба ластаўку тэрмінова ратаваць, інакш смала яе засмокча.

На шчасце, паблізу ляжала шырокая дошка. Дзед Жэня падняў яе і адным канцом паклаў на смаляную лужыну, бліжэй да птушкі. Хуценька, пакуль дошку не засмактала, падышоў да ластаўкі і асцярожна, каб не пашкодзіць лапкі, вызваліў яе са смалы. Худзенькае цельца птушкі дробна дрыжэла ад перажытага страху.

― Не бойся, мая харошая, ― гладзіў ластаўку па галоўцы расчулены Арцёмка. ― Мы цябе не пакрыўдзім. Не бойся…

Ластаўка ў цёплых дзядулевых далонях паціху супакойвалася. Але ж адпускаць яе пакуль нельга: на лапках наліплі камякі смалы.

― Арцёмка, схадзі да веласіпедаў, там на маім багажніку, у пакеце, ёсць палатняная сурвэтка. Прынясі яе хуценька сюды.

Пачалі выціраць смалу сурвэткай. Ластаўка зноў устрывожылася, затузалася ― відаць, ёй было балюча…

― Ну вось і ўсё, ― з палёгкай сказаў дзядуля, прыдзірліва аглядаючы сцішаную ластаўку. ― Канечне, добра было б яе лапкі прамыць яшчэ бензінам, але, думаю, рэшткі гэтай смалы не будуць перашкодай.

Дзед Жэня выцягнуў руку перад сабою і раскрыў далонь:

― Ну што, гаротніца, ляці!

Ластаўка нейкае імгненне яшчэ пасядзела на далоні, нібы не верачы сваёй волі, а потым узмахнула крыламі і рэзка набрала вышыню…

Тэставыя заданні

**1. Дзе адбываюцца асноўныя падзеі, апісаныя пісьменнікам у творы? Адзнач літару выбранага адказу.**

а) У горадзе;

б) у вёсцы;

в) на дачы;

г) каля возера.

2. Хто з’яўляецца героямі апавядання? Выберы 3 правільныя адказы. Абвядзі літары выбраных адказаў.

а) Унук Арцёмка;

б) дзед Жэня;

в) ластаўкі-беражанкі;

г) ластаўка.

3. Што незвычайнага ўбачылі ўнук з дзедам на беразе азярца? Абвядзі літару выбранага адказу.

а) Чарада ластавак кружыла і крычала з-за набліжэння людзей да іх.

б) Птушкі кружыліся над вадаёмам і спрытна лавілі рыбу.

в) Ластаўкі назіралі за яздой на веласіпедзе хлопчыка і яго дзядулі.

г) Адна ластаўка завязла ў вялікай чорнай лужыне смалы.

4. Якім чынам дзед Жэня выратаваў ластавачку? Абвядзі літару выбранага адказу.

а) З дапамогай шырокай дошкі дабраўся да ластаўкі і выцягнуў яе са смалы.

б) З дапамогай доўгага кія выцягнуў птушачку са смалы.

в) На веласіпедзе блізка пад’ехаў да лужыны і выцягнуў ластаўку рукой.

г) З дапамогай шырокай дошкі ўнук Арцёмка выцягнуў птушку.

5. Якія якасці ўласцівы героям апавядання? Злучы стрэлкамі герояў і словы, якія іх характарызуюць.

Ластавачка Усхваляваны, уважлівы, чулы

Дзед Жэня Знаходлівы, нераўнадушны, вопытны

Унук Арцёмка Устрывожаная, бездапаможная

6. У апавяданні сустрэліся словы, якія ўжываюцца нячаста, але іх значэнні пры чытанні тэксту зразумелыя. Да кожнага слова з левага слупка знайдзі правільнае тлумачэнне яго значэння ў правым слупку. Злучы стрэлкамі.

|  |  |  |
| --- | --- | --- |
| Расчулены |  | Тое, што засталося |
| Далонь |  | Унутраны бок кісці (пра руку) |
| Сурвэтка |  | Прыемна ўсхваляваны |
| Рэшткі |  | Невялічкі кавалак тканіны або спецыяльнай паперы ў выглядзе хустачкі для выцірання губ пасля яды |

7. На якую тэму напісаны гэты твор? Абвядзі літару выбранага адказу.

а) Тэма жыцця птушак;

б) тэма адпачынку людзей;

в) тэма ўзаемаадносін чалавека і прыроды;

г) тэма вучобы і ведаў.

8. Чаму аўтар вырашыў расказаць чытачам пра гэты выпадак? Абвядзі літару выбранага адказу.

а) Каб людзі дапамагалі пры неабходнасці звярам і птушкам.

б) Каб чытачы таксама адпраўляліся ў паходы па родным краі.

в) Трэба быць асцярожным у жыцці, каб не трапляць у бяду, як ластаўка.

г) Каб чытачы вобразна ўявілі апісаны выпадак і намалявалі ілюстрацыю.

9. Знайдзі лішні пункт плана і закрэслі яго.

а) Арцёмкава прапанова.

б) Просьба ластаўчынай чарады.

в) Выратаванне птушачкі.

г) Ластаўка набрала вышыню.

10. Калі табе захочацца больш даведацца пра жыццё ластавак, якую кнігу патрэбна будзе ўзяць у бібліятэцы? Абвядзі нумар выбранага адказу.

а) Тлумачальны слоўнік;

б) даведнік пра птушак;

в) хрэстаматыя твораў беларускіх пісьменнікаў;

г) кніга пра гістарычныя падзеі.

***Адказы:***

1) Г.

2) А, Б, Г.

3) Г.

4) А.

5) Ластавачка ўстрывожаная, бездапаможная; унук Арцёмка ўсхваляваны, уважлівы, чулы; дзед Жэня знаходлівы, нераўнадушны, вопытны.

6) Расчулены ― прыемна ўсхваляваны; рэшткі ― тое, што засталося; далонь ― унутраны бок кісці (пра руку); сурвэтка ― невялічкі кавалак тканіны або спецыяльнай паперы ў выглядзе хустачкі для выцірання губ пасля яды.

7) В.

8) А.

9) Б.

10) Б.

РАЗДЗЕЛ. ХТО СПОРТАМ ЗАЙМАЕЦЦА, ТОЙ СІЛЫ НАБІРАЕЦЦА

Урок 67. Віктар Шымук. «Канікулы»

**ЗАДАЧЫ:** пазнаёміць вучняў са зместам і задачамі новага раздзела; фарміраваць вобразныя ўяўленні пра творы на турыстычную тэму, веды пра ролю турызму ў жыцці чалавека; удасканальваць уменні знаходзіць у вершы матэрыял для характарыстыкі персанажаў, падбіраць урыўкі для доказу сваёй думкі, вызначаць тэму і галоўную думку твора; выхоўваць цікавасць да чытання твораў на турыстычную тэму.

Ход урока

Чытанне і тлумачэнне сэнсу прыказкі ― загалоўка новага тэматычнага раздзела «Хто спортам займаецца, той сілы набіраецца».

Вучні раглядаюць малюнак-застаўку (с. 107).

**Пытанні і заданні:**

* Якія віды спорту паказаў на малюнку мастак? *(Валейбол, футбол, бадмінтон, хакей, лыжныя гонкі.)*
* Якія віды спорту вы ведаеце?
* Пра што, на вашу думку, пойдзе гаворка ў творах гэтага раздзела?

Знаёмства са зместам падрубрык «Мы пазнаёмімся», «Мы працягнем вучыцца» і праслухоўванне вучнёўскіх разважанняў па пытаннях рубрыкі «Варта задумацца».

Работа з вершам Віктара Шымука «Канікулы»

Падрыхтоўка да першаснага ўспрымання твора:

1) уступнае слова настаўніка:

* Літаральна праз два тыдні ў вучняў пачнуцца працяглыя летнія канікулы. Дзевяноста два дні адпачынку ― пасля цікавай і складанай вучобы. Нехта з дзяцей адправіцца адпачываць у аздараўленчы лагер. Хтосьці паедзе да бабулі і дзядулі. Некаторыя вучні запланавалі сабе за лета абавязкова прачытаць усе рэкамендаваныя кнігі для пазакласнага чытання.

Як з карысцю правесці канікулы, каб потым было што расказаць сваім аднакласнікам і паказаць ім памятныя фотаздымкі?

Пра тое, як цікава можна правесці канікулы, расказана ў вершы Віктара Шымука «Канікулы»;

2) мэтавая ўстаноўка перад слуханнем твора: уважліва паслухаць верш і адказаць на пытанні «Ці можна назваць апісанае ў творы мерапрыемства летніх канікул карысным і змястоўным?», «Чаму?».

Выразнае чытанне верша настаўнікам.

Адказ на пытанне «Які настрой выклікаў у вас верш?». Пры неабходнасці выкарыстоўваецца «Слоўнік-памочнік для вызначэння настрою». Слухаюцца выказванні вучняў па пытанні мэтавай устаноўкі.

Самастойнае чытанне верша вучнямі з папярэднім заданнем: вызначыць, хто з’яўляецца апавядальнікам ― паэт ці яго герой?

Адказы на пытанні і выкананне заданняў 1–7 (с. 109, 110): выбарачнае чытанне з мэтай характарыстыкі герояў верша і аргументацыяй сваёй думкі.

Вызначэнне галоўнай думкі твора. *(Канікулы ― час, які патрэбна правесці з карысцю, гэта час паходаў з мэтай пазнання прыроды і гістарычнага мінулага нашай Радзімы.)*

Адпрацоўка ўмення правільнага, выразнага і асэнсаванага чытаня верша з захаваннем інтанацыі сказа, паўз, патрэбнага тону і тэмпу, перадачай настрою і рытму пры чытанні.

Праца па завучванні верша на памяць (заданне 8, с. 110). Выкарыстоўваецца прыём дагаворвання: спачатку настаўнік пачынае чытаць вершаваны радок, спыняецца, а вучні дагаворваюць патрэбныя словы.

Гульнявое практыкаванне «Юныя паэты»

Настаўнік прымацоўвае на дошку аркушы са словамі на спартыўную тэматыку: ***біятлон***,***хакеіст***,***варатар***,***гімнастка***,***лыжнік***,***тэнісістка***,***фігурыстка***. Вучні слухаюць вершаваныя радкі Раісы Баравіковай і ў рыфму дапаўняюць іх гэтымі словамі.

Вясёлая спартакіяда

Санька марыць быць кумірам,

З лыжамі сябруе, з цірам.

Кажа ён, што хопіць волі

Лепшым стаць у …*(біятлоне)*.

На дзень народзінаў Андрушку

Падарыў дзядуля клюшку

І прамовіў урачыста:

― Будзь, унучак, … *(хакеістам)*!

Мяч не трапіць у вароты,

Будзе хоць якім удар!

Коля зловіць яго з лёту:

Ён выдатны … *(варатар)*!

На бервяне сядзіць Агатка:

― Гляньце, гляньце,

Я ― ... *(гімнастка)*!

Толькі не магу ніяк,

Як мама, сесці на шпагат.

У спаборніцтвах не лішні:

Наш Мікітка ― спраўны … *(лыжнік)*!

Не схацеў ісці ён пехам

І на лыжах з горкі з’ехаў!

Дражніць Глеб сястрычку Светку:

― Не ўтрымаеш ты ракетку!

Адстаўляе Света міску:

― Я даўно ўжо ... *(тэнісістка)*!

З самай рэзкае падачы

Падхаплю любы я мячык!

Трохгадовая Ларыска

Быць схацела ... *(фігурысткай)*,

Ды замерзла навылёт

І сказала: «Кепскі лёд!»

*Р. Баравікова*

Дамашняе заданне

Вывучыць верш «Вясёлая спартакіяда» на памяць.

Вынік урока

* А як вы плануеце адпачываць летам?(Рубрыка «Давайце абмяркуем», с. 110).

Урок 68. Ніл Гілевіч. «Сябры ў паходзе»

**ЗАДАЧЫ:** фарміраваць у вучняў уяўленне пра творы на турыстычную тэму гумарыстычнага характару, пра ролю фізічнай культуры ў жыцці чалавека; удасканальваць уменні знаходзіць у вершы матэрыял для характарыстыкі герояў, падбіраць урыўкі для доказу сваёй думкі, вызначаць тэму і галоўную думку твора; выхоўваць цікавасць да турыстычных паходаў і пазнання гістарычнага мінулага роднага краю.

Ход урока

Праверка дамашняга задання

Чытанне на памяць верша Віктара Шымука «Канікулы».

Работа з творам Ніла Гілевіча «Сябры ў паходзе»

Падрыхтоўка да першаснага ўспрымання верша:

1) гутарка па пытаннях «Ці даводзілася вам хадзіць у паход?», «Як вы да яго рыхтаваліся», «З кім падарожнічалі?», «Якія мясціны наведалі?», «Як вы адносіцеся да такога баўлення вольнага часу, як турызм?»;

2) слоўнікавая работа (с. 110): тлумачэнне значэння незнаёмых слоў, складанне з імі сказаў.

Успрыманне на слых верша «Сябры ў паходзе». Адказы на пытанні «Якія пачуцці выклікае ў вас Грышка?», «Чаму?».

Самастойнае чытанне верша вучнямі з папярэднім заданнем: адчуць настрой твора і вызначыць, хто з’яўляецца апавядальнікам.

Аналітычная работа па пытаннях і выкананне заданняў 1–5 (с. 113): характарыстыка персанажаў, фармуляванне тэмы і вызначэнне галоўнай думкі верша. *(Турызм ― гэта занятак для падрыхтаваных, фізічна дужых і моцных духам людзей.)*

Пасля самастойнага чытання верша вучнямі настаўнік можа арганізаваць і работу па фарміраванні чытацкай граматнасці, выкарыстаўшы наступны метадычны апарат:

*Дарагі дружа!*

*У гэтым навучальным годзе апошнім творам, з якім мы прапануем табе папрацаваць самастойна, з’яўляецца верш* ***Ніла Гілевіча «Сябры ў паходзе»****. Перачытай яго і выканай наступныя заданні:*

1. Які настрой выклікаў у цябе гэты твор?

а) Трывожны;

б) злосны;

в) вясёлы;

г) сумны.

2. Падлічы, колькі сяброў адправілася ў паход.

а) 6;

б) 5;

в) 4;

г) 3.

3. Устанаві адпаведнасць паміж словамі і іх тлумачэннямі.

|  |  |
| --- | --- |
| **Словы** | **Тлумачэнні** |
| а) Сачок | 1) Жалезная лапата |
| б) Бляшанка | 2) Металічная каробка, банка |
| в) Рыдлёўка | 3) Прылада, прызначаная для лоўлі рыбы ці насякомых |

4. Чаму ў дзяцей, акрамя Грышкі, не хапіла фізічных сіл несці рэчы? Адзнач 2 правільныя адказы.

а) Відаць, сябры пайшлі ў паход упершыню і таму не ведалі, з якімі цяжкасцямі могуць сустрэцца;

б) дзеці ўзялі многа лішніх прыстасаванняў і рэчаў;

в) была малая колькасць турыстаў;

г) відаць, сябры-турысты, акрамя Грышкі, не былі добра падрыхтаваны ― ні фізічна, ні маральна.

5. Гэтую смешную гісторыю пра няўдалы паход сяброў Ніл Гілевіч расказаў, каб…

а) у чытачоў падняўся настрой;

б) чытачы займаліся фізічнай культурай і спортам і такім чынам былі ў далейшым падрыхтаваны да нагрузак у паходах;

в) чытачы зразумелі, што турызм ― гэта від дзейнасці для фізічна дужых і моцных духам людзей;

г) чытачы ўбачылі фізічную сілу Грышкі, які здолеў несці ўсе неабходныя турыстычныя рэчы ― і нават свайго аслабелага сябра Янку.

***Адказы:***

1) В.

2) Б.

3) А3, Б2, В1.

4) А, Г.

5) Б, В.

Падрыхтоўка да выразнага чытання верша: вызначэнне задачы выразнага чытання, тону чытання; расстаноўка паўз, лагічных націскаў; абмеркаванне якасці чытання (выкананне задання 6).

Чытанне і адгадванне загадак Міхася Пазнякова на турыстычную тэму.

1. Сам не бачыць анікога,

Ды падкажа ўсім дарогу. *(Компас.)*

2. Дровы нарыхтоўвае

Працаўніца дбайная,

Галава ― сталёвая,

Тулава ― драўлянае. *(Сякера.)*

3. Дапаможа есці ўсім,

А сама ―

Не есць зусім. *(Лыжка.)*

4. Ці малы я, ці вялікі ―

Ды заўсёды ўсё ж мяне

Людзі носяць

На спіне. *(Рукзак.)*

Дамашняе заданне

Падрыхтаваць выразнае чытанне верша Ніла Гілевіча «Сябры ў паходзе» і адказы на пытанні пасля яго.

Вынік урока

* Што значыць быць сапраўдным турыстам? З якой мэтай людзі займаюцца турызмам? (Рубрыка «Давайце абмяркуем», с. 113).

Урок 69. Мікола Маляўка. «Будзем біць рэкорды»

**ЗАДАЧЫ:** фарміраваць у вучняў уяўленне пра творы на спартыўную тэму; развіваць чытацкія ўменні (вызначаць настрой верша, падбіраць урыўкі для доказу сваёй думкі, вызначаць тэму і галоўную думку); выхоўваць цікавасць да чытання мастацкіх твораў на спартыўную тэматыку.

Ход урока

Праверка дамашняга задання

Выразнае чытанне верша «Сябры ў паходзе» і адказ на пытанні, змешчаныя пасля твора.

Работа з творам Міколы Маляўкі «Будзем біць рэкорды»

Падрыхтоўка да першаснага ўспрымання верша:

1) аповед вучняў пра свае спартыўныя заняткі на аснове пытанняў 1–5 (рубрыка «Давайце абмяркуем», с. 117);

2) удакладненне лексічнага значэння выразу ***«класці на лапаткі»*** і слова ***«брусы»*** (рубрыка «Тлумачальны слоўнік», с. 114), складанне з гэтымі словамі сказаў.

Выразнае чытанне верша настаўнікам. Адказы на пытанні «Якія пачуцці выклікаў у вас гэты верш?», «Чаму?».

Аналітычная работа з творам: выбарачнае чытанне з мэтай характарыстыкі персанажа; вызначэнне, хто з’яўляецца апавядальнікам; разважанні над галоўнай думкай твора. *(Заклік паэта займацца фізічнай культурай і спортам, паказ разнастайнасці відаў спорту і іх ролі ў фарміраванні характару чалавека.)*

Работа над выразным чытаннем верша: вызначэнне неабходнай інтанацыі, тону, расстаноўка паўз, лагічных націскаў. Абмеркаванне якасці чытання (заданне 7, с. 116).

Выкананне «Творчага задання» (с. 116, 117): складанне апавядання па малюнках, апорных словах і словазлучэннях.

Дамашняе заданне

Падрыхтаваць выразнае чытанне верша Міколы Маляўкі «Будзем біць рэкорды» і адказы на пытанні пасля яго.

Вынік урока

* Да чаго заклікае вас паэт Мікола Маляўка ў сваім вершы?

Урок 70. Мікола Маляўка. «Велагонка»; падагульненне па раздзеле «Хто спортам займаецца, той сілы набіраецца»

**ЗАДАЧЫ:** пашыраць уяўленні вучняў пра ролю фізічнай культуры і спорту ў жыцці людзей; фарміраваць уменне знаходзіць у вершы матэрыял для характарыстыкі персанажаў; фармуляваць тэму і галоўную думку твора; выхоўваць свядомую патрэбу ў занятках фізічнай культурай і спортам; падагульніць веды вучняў па раздзеле.

Ход урока

Праверка дамашняга задання

Выразнае чытанне верша «Будзем біць рэкорды» і адказы на пытанні, змешчаныя пасля твора.

Работа з вершам Міколы Маляўкі «Велагонка»

Падрыхтоўка да першаснага ўспрымання твора:работа па карціне Аляксандры Сайкінай «Юныя мушкецёры» (рубрыка «У свеце прыгожага», с. 120).

Прыкладныя адказы на некаторыя пытанні:

1. Умоўна юных мушкецёраў можна падзяліць на тры групы: тры хлопчыкі павернутыя тварам да гледача; справа двое хлапчукоў, напэўна, размаўляюць паміж сабой. Адзін з іх завязвае шнуркі, рыхтуецца да бою. Трэцюю групу складаюць фехтавальшчыкі, што віднеюцца ў люстры.

2. Адбітак у люстры, што на заднім плане карціны, гледачу і падказвае, што ідзе паядынак.

3. Цэнтральнай фігурай можна лічыць русявага чырванашчокага фехтавальшчыка ў белым касцюме. Юнак трымае шпагу, выпрабоўвае яе ў руках. На нагах у яго белыя шкарпэткі і чырвоныя красоўкі.

4. Якраз паводзіны трох хлопчыкаў першай групы і сведчаць пра іх моцны характар і імкненне да перамогі. Яны вось-вось гатовы рынуцца ў бой, двое нават не прыселі, а чакаюць сваёй чаргі стоячы, не выпускаючы шпагі з рук.

5. Юным фехтавальшчыкам падабаецца займацца спортам: на невялікім палатне мастачка адлюстравала да 9 чалавек, падлеткі паказаны актыўнымі.

Чытанне верша Міколы Маляўкі «Велагонка» настаўнікам. Адказы на пытанні «Ці згодны вы з прынятым рашэннем, што пераможцы будуць насіць вянок па чарзе?», «Чаму?».

Самастойнае чытанне верша вучнямі з мэтай вызначэння настрою твора і інтанацыі з апорай на «Слоўнікі-памочнікі для вызначэння настрою/інтанацыі». Адказ на пытанне «Хто з’яўляецца апавядальнікам?».

Адказы на пытанні і выкананне заданняў 1–5 (с. 119): выбарачнае чытанне, характарыстыка персанажаў верша і аргументацыя сваёй думкі, вызначэнне галоўнай думкі твора. *(Паэтычны расказ пра спартыўныя спаборніцтвы велагоншчыкаў; захапленне аўтара спрытам, фізічнай загартоўкай і вынослівасцю юных спартсменаў.)*

Работа над выразным чытаннем (заданне 6, с. 119): вызначэнне неабходнай інтанацыі, тону, расстаноўка паўз, лагічных націскаў; абмеркаванне якасці чытання.

Падагульненне па раздзеле

Адказы вучняў на пытанні і выкананне заданняў з рубрыкі «Праверце сябе» (с. 121–123).

На думку настаўніка, падагульненне можна правесці і па наступных пытаннях і заданнях:

1. Якія з пералічаных твораў напісаны на тэму краязнаўства і турызму? Абвядзі літары з правільным адказам.

а) М. Маляўка. «Будзем біць рэкорды»;

б) В. Шымук. «Канікулы»;

в)Н. Гілевіч. «Сябры ў паходзе»;

г) М. Маляўка. «Велагонка».

2. Хто з’яўляецца апавядальнікам у пералічаных вершах ― *аўтар* ці *герой*?

|  |  |
| --- | --- |
| **Верш** | **Апавядальнік** |
| «Канікулы» |  |
| «Сябры ў паходзе» |  |
| «Будзем біць рэкорды» |  |
| «Велагонка» |  |

3. Які настрой выклікаюць вершы Міколы Маляўкі «Будзем біць рэкорды» і «Велагонка»? Абвядзі літары з правільным адказам.

а) Радасны;

б) сумны;

в) трывожны;

г) шчаслівы.

4. Устанаві адпаведнасць паміж героямі твораў і іх характарыстыкамі. Для гэтага да кожнага элемента першага слупка падбяры пазіцыю з другога. Адказ запішы ў выглядзе набору літар і лічбаў, захоўваючы алфавітную паслядоўнасць. Напрыклад: *А3*, *Б2*, *В1*, *Г4*.

|  |  |
| --- | --- |
| **Героі** | **Рысы характару** |
| а) Школьныя сябры з верша «Канікулы» | 1) Фізічна і духоўна слабыя і непадрыхтаваныя |
| б) Турысты з верша «Сябры ў паходзе» | 2) Валодаюць сілай волі, цвёрдым характарам, маюць высокія дасягненні і вынікі ў спорце |
| в) Спартсмены з верша «Будзем біць рэкорды» | 3) Цікаўныя і дапытлівыя |
| г) Велагоншчыкі з верша «Велагонка» | 4) Спрытныя, фізічна загартаваныя і вынослівыя |

5. У якім творы паэт заклікае займацца фізічнай культурай і спортам, называе разнастайныя віды спорту і раскрывае іх ролю ў фарміраванні характару чалавека? Абвядзі літару з правільным адказам.

а) М. Маляўка. «Будзем біць рэкорды»;

б) В. Шымук. «Канікулы»;

в)Н. Гілевіч. «Сябры ў паходзе»;

г) М. Маляўка. «Велагонка».

Адказы:

1) Б, В.

2) «Канікулы» ― аўтар; «Сябры ў паходзе» ― аўтар; «Будзем біць рэкорды» ― герой; «Велагонка» ― аўтар.

3) А, Г.

4) А3, Б1, В2, Г4.

5) А.

Рэфлексійны этап

* Ацаніце сябе, наколькі вы справіліся з задачамі (с. 107). Што вам не ўдалося ажыццявіць? Чаму?

Работа з артыкулам «Дарагія сябры!» (с. 124).